10,232 Látták
A Mercedes autói eddig is agresszív fejlesztések "végtermékei" voltak, de a németek 2017-re még komplexebb dizájnt alkottak, és igencsak meglepően alakították ki az autó elejét.
A Mercedes egy új kialakítású orrot hozott magával a 2017-es szezon ötödik versenyére, a Spanyol Nagydíjra, amellyel további fejlesztéseknek ágyaz meg. Érdekes az új orr kialakítása, ugyanis az eddigieknél jelentősen keskenyebbnek tűnik, azonban mivel átment az ilyenkor kötelező törésteszten, kijelenthetjük, hogy a csapat sikeresen dolgozott a középen elkeskenyedő, majd hátrébb ismét kiszélesedő orral. A teszttől természetesen semmilyen körülmények között nem lehet eltekinteni, melynek lényege az, hogy egy bizonyos lassulást modelleznek egy szimulált baleset során, amelynél azt vizsgálják, a szárny hogy reagál erre.
A Mercedes új, keskenyebb orrkialakítása a Spanyol Nagydíjon
Az orr keskenyebbé tételére egy másik aerodinamikai fejlesztés miatt volt szükség, amelyet egyébként szintén Spanyolországban vezettek be. A Forma-1-ben eddig sohasem láthattunk ilyen kialakítást magával az orral és a különböző légterelőkkel kapcsolatban, ezzel pedig a Mercedes egy jelentősen megnövelt aerodinamikai felületet nyert magának, amelyet saját kénye-kedve szerint használhat fel magának az itt keletkező levegő legoptimálisabb "megmunkálásához".
A terület rendkívül érzékeny módon bánik az Y250 kódjelű levegőáramlással, amit ezzel a kialakítással a korábbinál sokkal kevésbé befolyásolnak az első abroncsok által generált kártékony áramlatok.
Az orr alatti alsó terület részletei
Mindenképp szeretnénk megmutatni, hogy is fest az egész kialakítás hátulról, amit egyesek egyenesen mini-diffúzorként emlegetnek. Természetesen az egész nincs olyan közel a talajhoz, hogy ugyanazt a hatást fejtse ki, mint a diffúzor az autó hátulján, az azonban egyértelmű, hogy a két elem szoros kapcsolatban van egymással.
A Mercedes W08 keskeny orra
Érdemes továbbá megfigyelni a fentebbi képeken az úgynevezett köpeny kialakítását, amely az eddigiekhez képest merőben máshogy vezeti el az orr alatt a levegőt, ehhez kellett hozzáalakítani magának az orrnak a dizájnját is. Van itt egy szárnyacska is, amely a korábbi denevérszányból alakult át, amely az eddig taglalt elemekhez hasonlóan szintén a hatékonyabb levegőelvezetést segíti. Elkerült innen a magasságérzékelő is, hogy javulhasson ezeknek az elemeknek a teljesítménye.
Mikroszkopikus részletek
Az első fék és fedőelemei
Az orrhoz és az autó aljához hasonlóan, bár kevésbé látványos módon, de ugyancsak átalakult az első felfüggesztés is, ahová, bármennyire meglepő, felkerült egy kis szárnyacska. Ez már Ausztráliában is megvolt, ám az akkori egy helyett ez most már két elemből áll. Jelentéktelen területnek tűnhet az első felfüggesztés környéke, azonban érdekes látni azt a mentalitást, ahogy a Mercedes a legapróbb részletekben is a tökéletességre és a még egy picit jobb teljesítményre törekszik. Minden egyes tizedre, századra, sőt ezredre szükség lehet a Ferrari elleni harc során 2017-ben.
Vajon hogy végződik a Honda F1-es sztorija?!
Címke 2017, aerodinamika, mercedes, orr, spanyol nagydíj, w08
Topic Giorgio Piola F1-es technikai elemzései , Forma-1 2017